РЕГЛАМЕНТ (ЕО) № 1379/2007 НА КОМИСИЯТА
от 26 ноември 2007 година
за изменение на приложения IA, IБ, VII и VIII към Регламент (ЕО) № 1013/2006 на Европейския парламент и на Съвета относно превози на отпадъци с цел да се вземат предвид техническият прогрес и промените, одобрени съгласно Базелската конвенция
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (1), и по-специално член 58, параграф 1 от него,
като има предвид, че:
(1)
Споразумението от осмата среща на Конференцията на страните по Базелската конвенция за контрол на трансгранично движение на опасни отпадъци и тяхното обезвреждане, 27 ноември - 1 декември 2006 г., изисква изменения на приложенията IA, IБ, VII и VIII към Регламент (ЕО) № 1013/2006 относно превози на отпадъци. Измененията засягат замяната на „kg“ и „litre“ с „Тонове (Mg)“ и „m3“ в поле 5 от документа за нотификация в приложение IA, полета 5 и 18 от документа за превоз в приложение IБ и полета 3 и 14 от информацията за превоза в приложение VII, въвеждането на ново поле 17 в документа за превоз, изменение на бележката под линия 1 от информацията за превоза и позоваванията на ръководствата относно екологосъобразно управление в точки I.4-9 от приложение VIII. За по-голяма яснота тези приложения следва да бъдат заменени.
(2)
Регламент (ЕО) № 1013/2006 следва съответно да бъде изменен.
(3)
Мерките, предвидени в настоящия регламент, са в съответствие със становището на комитета, създаден по силата на член 18 от Директива 2006/12/ЕО на Европейския парламент и на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Приложения IA, IБ, VII и VIII към Регламент (ЕО) № 1013/2006 се заменят с текста на приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 ноември 2007 година.